
REPUBLIKA HRVATSKA
TRGOVAČKI SUD U SPLITU             			      
Split, Sukoišanska br. 6

U   I M E   R E P U B L I K E   H R V A T S K E 

R J E Š E N J E

	Trgovački sud u Splitu, po sucu tog suda Pašku Bačiću, kao stečajnom sucu, u stečajnom postupku povodom prijedloga predlagatelja – vjerovnika MARINA FRČKA iz Zagreba, Mlinarska 57, OIB: 14110488111, kojeg zastupa punomoćnik Mićo Ljubenko, odvjetnik iz odvjetničkog društva Ljubenko & partneri d.o.o. Zagreb, Branimirova 29, za otvaranje stečajnog postupka nad dužnikom ARAPOVAC NEKRETNINE d.o.o. Kaštel Gomilica, Bruna Bušića 8, OIB: 79101924317, dana 3. listopada 2016. godine 


r i j e š i o    j e

Odbacuje se prijedlog predlagatelja Marina Frčka iz Zagreba za otvaranje stečajnog postupka nad dužnikom ARAPOVAC NEKRETNINE d.o.o. Kaštel Gomilica, OIB: 79101924317.


Obrazloženje

Predlagatelj – vjerovnik Marin Frčko iz Zagreba podnio je ovom sudu, preporučeno putem pošte, 21.09.2015. god. prijedlog za otvaranje stečajnog postupka nad dužnikom ARAPOVAC NEKRETNINE d.o.o. Kaštel Gomilica, a koji prijedlog je predlagatelj uredio i dopunio podnescima od 25.09.2015. god.

U uređenom prijedlogu za otvaranje stečajnog postupka predlagatelj je naveo da isti ima prema dužniku nepodmirenu tražbinu, s osnova kupoprodajne cijene za prodanu nekretninu, u iznosu od 200.000,00 eura plativo u kunama po srednjem tečaju HNB-a na dan uplate, a koja tražbina da je dospjela dana 16.01.2015. god. te ista nije podmirena predlagatelju. Nadalje, predlagatelj je naveo da kod dužnika postoji stečajni razlog nesposobnosti za plaćanje budući da su računi dužnika blokirani u razdoblju duljem od 60 dana. Kako dakle dužnik nije podmirio naprijed navedenu tražbinu predlagatelja, a isto tako kod dužnika postoji stečajni razlog nesposobnosti za plaćanje to da se stoga predlaže sudu donijeti rješenje o otvaranju stečajnog postupka nad dužnikom. 

Podneseni prijedlog za otvaranje stečajnog postupka nije dopušten, budući da je dužnik prije podnošenja prijedloga za otvaranje stečajnog postupka u ovom predmetu, pokrenuo postupak predstečajne nagodbe kod Financijske Agencije, Regionalni centar Zagreb.  

	Naime, uvidom u podatke iz sudskog registra za dužnika utvrđeno je da je u sudskom registru ovog suda upisana zabilježba rješenja Financijske agencije, Regionalni centar Zagreb klase: UP-I/110/07/15-01/8713, ur.br.: 04-06-16-8713-11 od 02.05.2016. god., a kojim rješenjem je otvoren postupak predstečajne nagodbe nad dužnikom.

Nadalje, pregledom službenih web stranica Financijske agencije sud je utvrdio da je dužnik dana 31.08.2015. god. podnio Financijskoj agenciji prijedlog za otvaranje postupka predstečajne nagodbe, a koji prijedlog je Financijska agencija prihvatila i rješenjem od 02.05.2016. god. otvorila postupak predstečajne nagodbe nad dužnikom. Taj postupak je i dalje u tijeku te se isti kod Financijske agencije, Regionalnog centra Zagreb vodi pod klasom: UP-I/110/07/15-01/8713, a što je poznato i samom predlagatelju Marinu Frčku, budući da je isti u tom postupku podnio prijavu tražbine kao vjerovnik te mu je ista utvrđena rješenjem Financijske agencije od 11.07.2016. god. 

Odredbama čl. 442. st. 1. Stečajnog zakona (Narodne novine broj 71/15, dalje SZ) propisano je da će se postupci predstečajne nagodbe pokrenuti na temelju Zakona o financijskom poslovanju i predstečajnoj nagodbi (Narodne novine broj: 108/12, 144/12, 81/13 i 112/13, dalje ZFPPN) dovršiti prema odredbama tog Zakona.

	Odredbom čl. 39. Zakona o financijskom poslovanju i predstečajnoj nagodbi (Narodne novine br. 108/12, 144/12, 81/13 i 112/13, dalje ZFPPN) propisana su pravila o konkurenciji postupka predstečajne nagodbe i stečajnog postupka. Tako je stavkom 3. tog članka propisano da do okončanja postupka predstečajne nagodbe nije dopušteno pokrenuti stečajni postupak, dok je stavkom 4. tog članka propisano da prijedlog za otvaranje postupka predstečajne nagodbe nije dopušten ako je nad dužnikom pokrenut stečajni postupak. 

	Prema odredbi čl. 11 st. 1. SZ-a stečajni postupak se pokreće prijedlogom ovlaštene osobe, a koji prijedlog se, u skladu s odredbom čl. 8. SZ-a, podnosi trgovačkom sudu na čijem se području nalazi sjedište dužnika. 
Prema odredbi čl. 27. st. 2. ZFPPN-a postupak predstečajne nagodbe pokreće se prijedlogom dužnika, a koji prijedlog se, u skladu s odredbama čl. 26. ZFPPN-a, podnosi nadležnom regionalnom centru Financijske agencije.

Odredbom čl. 115. st. 1. SZ-a propisano je da na temelju prijedloga za otvaranje stečajnog postupka sud donosi rješenje o pokretanju prethodnog postupka radi utvrđivanja pretpostavki za otvaranje stečajnog postupka (prethodni postupak), protiv kojeg nije dopuštena posebna žalba, ili taj prijedlog odbacuje rješenjem. 

	Ovaj stečajni postupak pokrenut je prijedlogom predlagatelja koji je podnesen ovom sudu preporučeno putem pošte 21.09.2015. god., dok je postupak predstečajne nagodbe nad dužnikom pokrenut prijedlogom dužnika od 31.08.2015. god., a koji postupak je u međuvremenu i otvoren rješenjem Financijske agencije. Kako je dakle u konkretnom slučaju prijedlog za otvaranje stečajnog postupka podnesen nakon pokretanja postupka predstečajne nagodbe nad dužnikom, a koji postupak je i dalje u tijeku, to je stoga prijedlog predlagatelja Marina Frčka iz Zagreba u ovom predmetu, a sukladno odredbama čl. 39. st. 3. ZFPPN-a, nedopušten te je isti prijedlog trebalo odbaciti. Pravno stajalište o nedopuštenosti podnošenja prijedloga za otvaranje stečajnog postupka prije okončanja pokrenutog postupka predstečajne nagodbe izraženo je i u odluci Visokog trgovačkog suda RH posl. br. 65.Pž-8142/14-3 od 11.11.2014. god.

	Na kraju valja napomenuti da je cilj postupka predstečajne nagodbe da se dužniku koji je postao nelikvidan i/ili insolventan omogući financijsko restrukturiranje na temelju kojeg će postati likvidan i solventan, a njegovim vjerovnicima da se omoguće povoljniji uvjeti namirenja njihovih tražbina od uvjeta koje bi vjerovnici ostvarili da je protiv dužnika pokrenut stečajni postupak (čl. 20. ZFPPN-a). Ukoliko pokrenuti postupak predstečajne nagodbe nad dužnikom ne bude okončan sklapanjem predstečajne nagodbe, odnosno ukoliko isti postupak bude okončan obustavom tog postupka, tada će i sama Financijska agencija, u slučaju da utvrdi da kod dužnika postoje stečajni razlozi, biti dužna po službenoj dužnosti podnijeti sudu prijedlog za otvaranje stečajnog postupka nad dužnikom. 

	Slijedom naprijed navedenog, a temeljem odredbi čl. 115. st. 1. SZ-a u vezi s čl. 39. st. 3. ZFPPN-a i čl. 442. st. 1. SZ-a, sud je odlučio kao u izreci ovog rješenja. 

 U Splitu, 3. listopada 2016. godine.
 
S U D A C 

Paško Bačić



POUKA O PRAVNOM LIJEKU: 
Protiv ovog rješenja dopuštena je žalba Visokom trgovačkom sudu Republike Hrvatske u Zagrebu. Žalba se podnosi putem ovog suda, pismeno u tri primjerka, u roku od 8 dana od dostave rješenja. 


DNA:
-  predlagatelju – vjerovniku po punomoćniku
-  e-Oglasna ploča suda
-  u spis

